שיזף השיח

שֵׁיזָף הַשִּׂיחַ (שם מדעי: Ziziphus lotus) הוא מין של שיח קוצני סבוך ונשיר בסוג שיזף ממשפחת האֶשְׁחָרִיִּים. הוא נפוץ באזורים ים תיכוניים. שיזף השיח קוצני מאוד וסבוך וגובהו מגיע למטר וחצי. הוא גדל במקומות חמים וחשופים לקרינת שמש חזקה. לשיזף השיח אין גזע מרכזי, הוא שולח ענפים ומתפתח כלפי חוץ ועם הזמן מרכזו הולך ומתנוון. הענפים מזוגזגים (בשונה משיזף מצוי), בחיק קוצי הלוואי של ענפים מעוצים שקוטרם כס"מ אחד נישאים ענפים קצרים חסרי קוצים, באביב ובקיץ נושאים ענפים קצרים אלה עלים פרחים ופירות. סימנים אלה מסייעים בצורה ברורה להבדיל בין שיזף השיח לבין שיזף מצוי. העלים מסורגים, וכשהם גדלים על ענף דק הוא נראה כעלה מנוצה. העלה פשוט, משונן, קירח, צורתו דמוית ביצה ולאורכו 3 עורקים ראשיים מקבילים ובולטים היוצאים מבסיס הפטוטרת (בשונה ממיני אשחר שלהם עורק אחד בולט). העלה נישא על פטוטרת ואורכם 1 עד 2 ס"מ לעיתים רחוקות 3 ס"מ (בשונה מעליו של שיזף מצוי שאורכם 2 עד 8 ס"מ). בבסיס העלה צומחים שני עלי לוואי ההופכים לקוצים קשים, אחד ישר ואחד מאונקל. הלוואים קטנים ולעיתים קרובות קוצניים. הלוואים בכל מפרק הופכים בדרך כלל לעוקצים לא שווים, אלה שאינם הופכים לעוקץ נושרים במהרה. בחורף העלים נושרים מהם ובאביב גדלים עלים חדשים. השיח פורח בעיקר באביב אך גם בקיץ. פרחיו קטנים, נכונים, דו-מיניים, ירוקים–צהבהבים וערוכים בתפרחות חיקיות, מסוימות, דמויי אשכולות בעלות עוקץ. הם מפרישים הרבה צוף סמיך המושך חרקים מאביקים רבים, במיוחד דבורי-דבש. לפרח 5 עלי גביע, 5 עלי כותרת, 5 אבקנים. הפרחים נישאים על עוקץ. המצעית דמוית חרוט הפוך (דמוית גביע). הגביע בעל צינור קטן ומשתייר בפרי ו-5 עלי גביע שנושרים. הכותרת בעלת 5 עלי כותרת דמויי ברדס. האבקנים 5, יוצאים מתחת לשוליו של הדיסקוס והם ארוכים מעלי הכותרת. הדיסקוס צופני, שטוח ומכסה את המצעית ומקיף את השחלה, שוליו מפורדים ובעלי 5 עד 10 אונות או לעיתים רחוקות תמים. השחלה עילית ושקועה בדיסקוס ומעורה במצעית, והיא בת 2 מגורות לעיתים רחוקות 3 או 4; ביצית אחת בכל מגורה; לדעת אחרים השחלה תחתית או תחתית למחצה ויש אומרים שהיא שחלה תחתית מעת פתיחת הפקעית (ניצן הפרח) ועילית עם הבחלת הפרי. עמוד השחלה מפוצל ל-2 אונות. הפרי הוא בית גלעין עגול, במרכזו גלעין מעוצה חזק וגדול, וסביבו ציפה בשרנית יבשה. קוטרו 8 עד 10 מ"מ (קטן מהפרי של שיזף מצוי שקוטרו 10 עד 15 מ"מ) וקליפתו חלקה. כשהוא בשל צבעו חום בהיר. הפרי בעל 2 מגורות קשות דופן שבכל אחת 2 זרעים ולעיתים רחוקות 1 או 4. הזרעים עם קליפה מבריק ודקה. הפרי אכיל, אך לא משובח. יש המבשלים ממנו לפתן. בעלי חיים אוכלים אותו ולאחר העיכול מופרשים הגלעינים הקשים בצואה ונובטים הרחק מצמח האם. ראה פירוט והרחבה בערך "שיזף". שיזף השיח הוא צמח בתות ובתות ספר ים-תיכוניות, שגדל בקרקעות בזלתיות, בקרקעות סחף ובקרקעות מכוסות באבנים. הוא נפוץ בבקעת החולה, בגליל התחתון, בבקעת כנרות, בגלבוע ובעמק בית שאן; מצוי בגולן, בגליל העליון, בעמק יזרעאל, בעמק עכו, במדבר שומרון, בבקעת הירדן ובגלעד; נדיר בשומרון ונדיר מאוד בחרמון, בחוף הכרמל, ובדרום שפלת החוף. שיזף השיח נפוץ במורדות המערביים של הגולן, מרום של כ-350 ועד רום 200- בחוף כנרת. במורדות הדרומיים של הגולן נלווה שיזף מצוי לחורש של אלון התבור יחד עם אלון מצוי, סירה קוצנית ומרווה ריחנית. במקומות ששיזף השיח נלווה אל שיזף מצוי, גדל השיזף המצוי במקומות הלחים, הסמוכים למקורות מים או לאפיקי נחלים, ואילו שיזף השיח מאכלס את המורדות היבשים המכוסים באבנים. שיזף השיח הוא צמח מוגן בישראל. בישראל גדלים בר עוד שני מיני עצים בסוג שיזף: שיזף מצוי ושיזף שעיר שהוא עץ נדיר. שיזף תרבותי (Ziziphus jujuba) הוא עץ פרי תרבותי, שמוצאו במזרח אסיה, והועבר כעץ פרי למזרח התיכון, למזרח אירופה ולאפריקה. שיזף השיח מונה שני תת-מינים. תת-המין, Ziziphus lotus subsp. lotus, גדל בעיקר באזורים סבטרופיים מדרום מזרח ספרד בואכה לארצות דרום הים התיכון והמזרח הים התיכון: אלג'יריה, לוב, מצרים, מרוקו, תוניסיה, סהרה המערבית, קפריסין, סיציליה, יוון, טורקיה, לבנון-סוריה, ישראל וירדן ומדינות המפרץ. תת-המין Ziziphus lotus subsp. saharae, גדל בעיקר במדבר ובבתות יבשות במערב ומרכז סהרה, בארצות: אלג'יריה, בורקינה, מאלי, מאוריטניה, ניז'ר, סהרה המערבית. שיזף השיח במבוא חמה, רמת הגולן עלי שיזף השיח בקרטחנה, ספרד שיזף השיח בקרטחנה, ספרד עלי שיזף השיח הפרפר Tarucus theophrastus על ענף שיזף השיח שיזף שיזף מצוי שיזף השיח, באתר ITIS (באנגלית) שיזף השיח, באתר NCBI (באנגלית) שיזף השיח, בבסיס הנתונים ARKive (באנגלית) שיזף השיח, באתר האנציקלופדיה של החיים (באנגלית) שיזף השיח, באתר צמח השדה שיזף השיח, באתר צמחיית ישראל וסביבתה שיזף השיח, באתר Tropicos (באנגלית) שיזף השיח, באתר GBIF (באנגלית) שיזף השיח, באתר The Plant List (באנגלית) שיזף השיח, באתר IPNI (באנגלית) Ziziphus lotus (L.) Lam., World Flora Online שיזף השיח, באתר רמת הנדיב, ‏בנובמבר 2019 נעמי פינברון-דותן, אבינעם דנין, המגדיר לצמחי בר בארץ ישראל, ירושלים: כנה, 1998, עמ' 426 שיזף השיח, באתר "צמח השדה" מיכאל זהרי, מגדיר חדש לצמחי ישראל, תל אביב: עם עובד, 1989, עמ' 298 אריה יצחקי, מדריך ישראל - חרמון, גולן, ירושלים: בית הוצאת כתר, 1978, עמ' 86 אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח שיזף תרבותי, באתר צמח השדה, ‏10-2023 Ziziphus lotus subsp. lotus, POWO plants of the World Online. Published on the Internet, ‏9-2023 Ziziphus lotus subsp. saharae, POWO plants of the World Online. Published on the Internet, ‏10-2023